CELEX: E2015P0003
Language: et
Date: 2015-01-20 00:00:00
Title: EFTA kohtult nõuandva arvamuse saamise taotlus, mille esitas 20. jaanuaril 2015 Staatsgerichtshof des Fürstentums Liechtenstein kohtuasjas Liechtensteinische Gesellschaft für Umweltschutz vs. Gemeinde Vaduz (Kohtuasi E-3/15)

2.7.2015   
            
            
               ET
            
            
               Euroopa Liidu Teataja
            
            
               C 217/21
            
         EFTA kohtult nõuandva arvamuse saamise taotlus, mille esitas 20. jaanuaril 2015 Staatsgerichtshof des Fürstentums Liechtenstein kohtuasjas Liechtensteinische Gesellschaft für Umweltschutz vs. Gemeinde Vaduz
   (Kohtuasi E-3/15)
   (2015/C 217/07)
   Staatsgerichtshof des Fürstentums Liechtenstein (Liechtensteini Vürstiriigi riigikohus) esitas 20. jaanuari 2015. aasta kirjas, mis saabus kohtukantseleisse 22. jaanuaril 2015, taotluse EFTA kohtult nõuandva arvamuse saamiseks kohtuasjas Liechtensteinische Gesellschaft für Umweltschutz vs. Gemeinde Vaduz. Arvamust taotletakse järgmistes küsimustes.
   
               1.
            
            
               Kas 13. detsembri 2011. aasta direktiivi 2011/92/EL (teatavate riiklike ja eraprojektide keskkonnamõju hindamise kohta) kohaldatakse Liechtensteini Vürstiriigis selliste keskkonnamõju hindamise menetluste suhtes, mille aluseks on üleminekukorra kohaselt siiani 10. märtsi 1999. aasta seadus Gesetz über die Umweltverträglichkeitsprüfung (keskkonnamõju hindamist käsitlev seadus) (edaspidi „seaduse vana versioon”)?
            
         
               2.
            
            
               Kui direktiivi kohaldatakse, siis kas piiratakse kõnealuses kohtuasjas ebaseaduslikult direktiivi 2011/92/EÜ artiklist 11 ning seaduse vana versiooni artiklist 20 tulenevat keskkonnaorganisatsioonide õigust kaebuste esitamisele, kui vürstiriigi valitsus teeb vastavalt seaduse vana versiooni artiklile 16 üldise tasandi otsuse projekti keskkonnanõuetele vastavuse kohta eraldi menetluse raames, kuid jätab tingimuste seadmise näol projekti keskkonnanõuetele vastavusega seotud oluliste küsimuste lahendamise eriõigusaktide raames sõltuma edasistest loamenetlustest?
            
         
               3.
            
            
               Kui kaebuste esitamise õigust piiratakse, siis kas direktiivi 2011/92/EÜ artiklil 11 on otsene mõju kõnealustele keskkonnamõju hindamise menetlustele, mis on aluseks riigikohtule esitatavale üksikkaebusele?
            
         
               4.
            
            
               Milline oleks kõnealuse kohtuasja puhul küsimustega nr 2 ja 3 seotud, kaebuse esitamise õiguse rikkumisest tulenev õiguslik tagajärg?